《玩师求诗归台州》
宋代·周行己

越鸟栖南枝，胡马依北风。人生亦怀土，安能长西东。

玩公白云老，方丈凭高峰。忽为万里游，应缘来晨钟。

君看伊与洛，二川日溶溶。逝者亦如此，流转何时穷。

我居谢公山，天台一水通。莽莽宇宙内，那知忽相逢。

尘埃识眉宇，觉我耳目聪。暂来还复去，有如无根蓬。

令我长叹息，不得久相从。侧身鸡鹜群，仰羡高飞鸿。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。